
Alternatív módszerek a katasztrófák előrejelzésében: "Az állati jósok"

Földünk története során a járványok mellett, a természeti katasztrófák bizonyulnak az emberiség legkíméletlenebb „ellenségei” közé. Évente átlagosan több mint százezer ember veszti életét az elemi csapások következében, és az otthonukat elvesztők száma is több százezres nagyságrendben mérhető. A hatékony védekezés, valamint a pusztító hatások csökkentése elsősorban a katasztrófák megfelelő előrejelzésével lenne elérhető, azonban a XXI. század tudományosan és technikailag előrehaladott szintje ellenére az eddigi törekvések összességében kudarcot vallottak. Van azonban egy tényező, az állatvilág, ami a mai napig ellentmondásos körülmények között megérzi a földrengések, vulkánkitörések, szökőárak, lavinák vagy akár árvizek közeledtét, aminek magyarázatára a tudomány még nem tudott pontos választ adni. A tanulmány - számos olyan katasztrófa esetet megvizsgálva, amikor az állati viselkedés megfelelő tanulmányozásával és figyelemmel követésével, akár áldozatok százezrei lehettek volna megmenthetőek - bemutatja a jelenséget kutatók eddigi mérföldkőnek számító álláspontjait, és foglalkozik azzal a kérdéskörrel, hogy az „állati jósokon” alapulva, a jövőben növelhető lenne-e jelentős mértékben az előrejelzések hatékonysága.



